b'\n_START_ARTICLE_\nPijus Bielskus\n_START_SECTION_\nBiografija\n_START_PARAGRAPH_\nMok\xc4\x97si Keturvalaki\xc5\xb3 pradin\xc4\x97je mokykloje, Marijampol\xc4\x97s gimnazijoje, Sein\xc5\xb3 kunig\xc5\xb3 seminarijoje, dalyvavo klieriko Igno \xc4\x8ci\xc5\xbeausko \xc4\xafkurtos slaptos klierik\xc5\xb3 \xe2\x80\x9epenkiuki\xc5\xb3\xe2\x80\x9d organizacijos vadovyb\xc4\x97j (organizacijos tikslas\xc2\xa0\xe2\x80\x93 skaityti lietuvi\xc5\xa1kus laikra\xc5\xa1\xc4\x8dius bei ra\xc5\xa1tus ir studijuoti lietuvi\xc5\xb3 kalb\xc4\x85 ir literat\xc5\xabr\xc4\x85. 1903\xc2\xa0m. gegu\xc5\xbe\xc4\x97s 17 d. Var\xc5\xa1uvoje \xc4\xaf\xc5\xa1ventintas kunigu. Nuo 1904 m. iki 1910\xc2\xa0m. mok\xc4\x97si u\xc5\xbesienyje: trejus metus \xc5\xa0veicarijos Frib\xc5\xabro ir dvejus metus Belgijos Leuveno universitete, kuriame jam buvo suteiktas filosofijos daktaro laipsnis._NEWLINE_1910 m. prad\xc4\x97jo profesoriauti Sein\xc5\xb3 seminarijoje, Pirmojo pasaulinio karo metu Tambove vadovavo trejus metus \xc5\xbdiburio draugijos mergai\xc4\x8di\xc5\xb3 gimnazijai. 1919\xc2\xa0m. bir\xc5\xbeelio 16 d. kaip vienas i\xc5\xa1 Lietuvos Amerikos lietuvi\xc5\xb3 atstov\xc5\xb3 vyko \xc4\xaf Taikos konferencij\xc4\x85 Pary\xc5\xbeiuje. Delegacijai buvo pavesta grie\xc5\xbetai reikalauti Lietuvos valstybingumo pripa\xc5\xbeinimo ne\xc4\xafsileid\xc5\xbeiant \xc4\xaf bet kokias kitas kombinacijas, kol Lietuvos nepriklausomyb\xc4\x97s klausimas nebus pripa\xc5\xbeintas. 1920\xc2\xa0m. kovo 1 d. paskirtas U\xc5\xbesienio reikal\xc5\xb3 ministerijos patar\xc4\x97ju, dalyvavo sprend\xc5\xbeiant klausimus su Vatikanu, dalyvavo kaip sekretorius ir i\xc5\xbedininkas Lietuvos delegacijos Rygoje Lietuvos ir Latvijos sienai nustatyti. Nuo 1921\xc2\xa0m. baland\xc5\xbeio 10 d. Respublikos Prezidento kanceliarijos vir\xc5\xa1ininkas, nuo 1930\xc2\xa0m. rugs\xc4\x97jo 1 d. Lietuvos ordin\xc5\xb3 kancleris \xe2\x80\x93 tvark\xc4\x97 valstyb\xc4\x97s apdovanojimus._NEWLINE_Vienas i\xc5\xa1 Ateitinink\xc5\xb3 federacijos vadov\xc5\xb3. 1940\xc2\xa0m. nuvyko pas savo brol\xc4\xaf knygne\xc5\xa1\xc4\xaf Vinc\xc4\x85 Bielsk\xc5\xb3 ir jo namuose pasl\xc4\x97p\xc4\x97 Lietuvos Nepriklausomyb\xc4\x97s Akto original\xc4\x85, kurio tolesnis likimas ne\xc5\xbeinomas._NEWLINE_Sovietiniais metais dirbo \xc4\xafvairiose pareigose, paskutin\xc4\x97 jo darbo vieta\xc2\xa0\xe2\x80\x93 sodininkas Kauno J. A. Doma\xc5\xa1evi\xc4\x8diaus tuberkulioz\xc4\x97s sanatorijoje. Palaidotas Kauno Panemun\xc4\x97s kapin\xc4\x97se.'